**„Küzdj! Tekerj! Gyógyulj!” Pozsony-Pécs karitatív biciklitúra befutó a Széchenyi téren**

***Sajtómeghívó***

**Május 20-án, pünkösdhétfőn érkeznek a pécsi Széchenyi térre azok a biciklisek, akik a pécsi gyermekonkológia támogatásáért pattantak nyeregbe, hogy négy napon át mintegy 400 kilométert tekerjenek Pozsonyból a baranyai megyeszékhelyre. A befutóra kitelepüléssel készül az EURAKVILO Gyermekonkológiai és Gyermekhospice Közhasznú Alapítvány, a helyszínre a sajtó képviselőit is várják.**

A PTE Klinikai Központ Gyermekgyógyászati Klinikája idén ünnepli működésének századik évfordulóját. Ehhez kapcsolódóan **nagy szabású karitatív akciót hirdetett** a **PTE Klinikai Központ Gyermekgyógyászati Klinika Onkohematológiai Osztály** támogatásáért.

A gyűjtés már április 19-én, a klinika centenáriumi ünnepségéhez kapcsolódóan elindult, de **a jótékonysági kezdeményezés csúcspontja a szlovák fővárosból Pécsre vezető biciklitúra**, melyhez **több tucat elhivatott gyermekgyógyász** csatlakozott, akik a ***„Küzdj! Tekerj! Gyógyulj!”*** üzenet égisze alatt vállalásuk szerint négy napon át tapossák a pedálokat, hogy ráirányítsák a figyelmet a pécsi gyermekklinikán folyó gyógyító munkára, annak fontosságára.

**A befutó helyszíne:** 7621 Pécs, Széchenyi tér, déli rész

**Időpontja:** 2024. május 20., hétfő

**A kitelepülés időtartama:** 16:00-17:30

**A biciklisek várható érkezése (rendőri felvezetés mellett):** 16:30-16:45

A kitelepüléssel egybekötött befutóra a szervezők **szeretettel várják a sajtó képviselőit**, akiknek a helyszínen **interjúkészítési lehetőség**ük is lesz.

A jótékonysági akcióról és a centenáriumot ünneplő gyermekklinikáról további részletek itt:

* [*„Küzdj! Tekerj! Gyógyulj!”*](pfbid0TtSSV7PNYDqt4Ba2dAH9S4H4UPxxpMYR9kM51yQQVJXGS1KueapX8NQgLJvtwdGvl)
* [*„Kiemelkedő személyiségek dolgoznak ma is itt” - 100 éves a Gyermekgyógyászati Klinika*](https://aok.pte.hu/hu/hirek/hir/16729)